
Instede of cote armure over his harnays, With nayles^elwe, and brighte as eny gold, He hadde a beres skyn, col-blak, for-old. His longe heer was kembd byhynde his bak, As eny ravenes fether it schon for-blak. A wrethe of gold arm-gret, of huge wighte, Upon his heed, set ful of stoones brighte, Of fyne rubies and of dyamauntz. Aboute his char ther wenten white alauntz, Twenty and mo, as grete as eny steer, To hunten at the lyoun or the deer, And folwede him, with mosel faste i-bounde, Colers of golde, and torettz fyled rounde. An hundred lordes hadde he in his route Armed ful wel, with hertes sterne and stoute.
With Arcita, in stories as men fynde, The grete Emetreus, the kyng of Ynde, Uppon a steede bay, trapped in steel, Covered in cloth of gold dyapred wel, Cam tydyng lyk the god of armes, 'Mars. His coote-armure was of cloth of Tars, Cowched with perles whyte and rounde and grete. His sadel was of brend gold newe ybete ; A mantelet upon his schuldre hangynge Bret-ful of rubies reede, as fir sparklynge. His crispe heer lik rynges was i-ronne, And that wasjyelwe, and gliterede ak the sonne. His nose was heigh, his eyen bright cytryn, His lippes rounde, his colour was sangwyn, A fewe fraknes in his face y-spreynd, Betwixenjpelwe and somdel blak y-meynd, And as a lyoun he is lokyng caste. Of fyve and twenty j;eer his age I caste. His berd was wel bygonne for to sprynge ; His voys was as a trumpe thunderynge. Upon his heed he werede of laurer grene A garlond fresch and lusty for to sene.